इन दोनों जिक्रों में खास बात अनारकली को अकबर की बीवी बताया जाना है। बाद का काल्पनिक साहित्य अनारकली को सलीम की एक ऐसी प्रेमिका के रूप में चित्रित करता रहा है जिसका कमतर हैसियत की कनीज होना सलीम के बाप अकबर को रास नहीं आया, लिहाजा उसने उसे दीवार में चिनवा दिया। क्या यह एक वास्तविक त्रासदी को रोमांटिक त्रासदी में तब्दील करना था? क्या उक्त वास्तविक त्रासदी को लेखकगण पचा नहीं पा रहे थे, इसलिए उन्होंने उसका एक ऐसा सहनीय संस्करण तैयार कर दिया, जिससे एक सुखवादी समाज के संस्कारों पर बुरा असर न पड़े? इस सवाल की तहकीकात के लिए इतिहास में थोड़ा और घुस कर देखते हैं।